Sekolah Kebangsaan Taman Sri Andalas

Sejarah

Sekolah Kebangsaan Taman Sri Andalas telah ditubuhkan pada 3 Oktober 1994 dan mula beroperasi pada 1 Disember 1994.
Pada awal pembukaannya pada Disember 1994, bilangan murid di sekolah ini hanyalah seramai 824 orang. Pada Januari 2005, jumlahnya bertambah menjadi 2108 orang murid termasuk murid-murid kelas pra-sekolah. Sehingga November 2011, jumlah murid di SKTSA adalah seramai lebih kurang 1800 orang. Bilangan guru juga bertambah setiap tahun dan pada 2005, seramai 90 orang guru telah ditugaskan mengajar di sekolah ini dengan dibantu oleh 6 orang staf. Sehingga Disember 2011, bilangan guru adalah seramai 101 orang termasuk GB dan GPK, manakala bilangan staf adalah seramai 10 orang.
Sekolah ini mempunyai dua sesi persekolahan iaitu di sebelah pagi untuk murid-murid Tahap 2 (Tahun 4, 5 dan 6) dan di sebelah petang untuk murid-murid Tahap 1 (Tahun 1, 2 dan 3). Pada tahun pertama, sebanyak 24 kelas dibuka dan telah meningkat kepada 53 kelas termasuk 2 kelas pra-sekolah sehingga sekarang.

Prasarana

SK Taman Sri Andalas mempunyai 3 buah blok bangunan 3 tingkat iaitu Blok A, Blok B dan Blok D.
Blok A terdiri daripada bilik-bilik darjah Tahun 1, 3, 4 dan 6, pejabat, bilik guru Tahun 6, bilik mesyuarat, bilik SPBT, bilik panitia, pusat sumber sekolah, bilik APD, bilik bimbingan dan kaunseling, bilik LINUS dan kedai buku.
Blok B pula terdiri daripada Dewan Budiman, billik-bilik darjah Tahun 1, 3, 4 dan 6, bilik guru Tahun 1, 3 dan 4, klinik, stor SPBT, surau, bilik fail, bengkel KH, bilik PSV, bilik muzik dan bilik J-Qaf.
Manakala Blok D pula terdiri daripada Dewan Mesra, bilik-bilik darjah Tahun 2 dan 5, bilik PSK, makmal Sains, bilik pemulihan, bilik SAL dan bilik J-Qaf 2.

Pusat Sumber Sekolah

Sebuah pusat sumber sekolah (PSS) telah ditubuhkan pada tahun 1993 dengan mengubahsuaikan sebuah bilik di tingkat dua blok A. Pada Oktober 2001, pembiayaan kos memperlengkap PSS dibantu dengan pengadaan Projek Bacathon. Pada 2002, PSS telah diubah suai lagi bagi memajukan PSS SK Taman Sri Andalas.
Pada tahun 2008 dan 2009, telah diadakan satu projek khidmat bantu PSS peringkat Negeri di daerah Klang. Pada tahun 2009, PSS telah dicalonkan sebagai PSS cemerlang mewakili daerah Klang ke peringkat negeri Selangor.

Moto, Visi dan Misi

Moto
Pusat Sumber ceria
Pelajar cemerlang
Dan berwawasan
Visi
Pusat Sumber Sekolah merintis mercu kecemerlangan dan kegemilangan insan
Misi
Menjana modal insan berilmu, kreatif, berketerampilan dan berakhlak mulia

Lencana

Lengkungan merah dan kuning
Di bahagian atas, kanan dan bawah di samping perkataan KLANG yang tertulis pada bengkung merah menunjukkan lokasi sekolah ini iaitu di daerah Klang, Selangor Darul Ehsan.
0112 dan 1994
Merupakan tarikh hari pertama sekolah ini mula beroperasi iaitu pada 1 Disember 1994.
Jalur putih, kuning dan merah
Melambangkan murid daripada pelbagai kaum bersatu dan seiring menuju kejayaan.
Buku dengan perkataan IQRA'
Melambangkan gedung ilmu yang perlu diterokai dalam usaha menggarap ilmu.
Mata pena
Bermaksud kerja-kerja praktikal yang sama pentingnya selain daripada membaca.
Sepasang tanah
Bermaksud bersyukur, berdoa dan bertawakal atas segala usaha yang dilakukan.
Logo yang berlatarbelakangkan warna hijau
Melambangkan kecintaan kepada persekitaran yang bersih dan kehidupan yang sejahtera.
Bentuk lencana
Menunjukkan pihak yang memimpin dan pihak yang dipimpin sama-sama mempunyai peranan untuk mencapai kejayaan.
'CEMERLANG DAN BERWAWASAN'
Ialah slogan Sekolah Kebangsaan Taman Sri Andalas yang menjadi aspirasi guru-guru serta murid-muridnya dalam mencapai matlamat 'Insan Kamil' (Manusia Sempurna).

Lagu sekolah

Belajar dengan tekun serta usaha,
Bersemangat maju jaya,
Taati guru serta keluarga,
Pasti tercapai cita-cita,
SK Sri Andalas nama diberi,
Tempat ilmu kita cari,
Bersatu hati untuk berbakti,
Pada ibu pertiwi,
Maju dan berusaha capai cita-cita,
Patuhi Rukun Negara,
Bersama membina negara tercinta,
Itu wawasan kita,
Marilah kita belajar jangan leka,
Usahlah membuang masa,
Untuk menjadi rakyat berguna,
Berusaha maju jaya.

Visi

Melahirkan murid yang bersahsiah mulia dan berilmu

Misi

Menerapkan nilai-nilai murni dan mengamalkan budaya ilmu untuk melahirkan modal insan yang berkualiti

Pencapaian

Pada tahun 2004, SKTSA telah dicalonkan menjadi Sekolah Harapan.